Mangwalo a batho, a bjalo ka mangwalo ao a bego a ngwalwa ke Paulo goba ba bangwe, a be a sa swanelege go ka sepedišwa ka tsela yeo. Ge e ba motho a be a humile, o be a ka roma lekgoba gore le sepediše lengwalo. Lega go le bjalo, ba bantši kudu ba be ba romela mangwalo ka batho bao ba ba tlwaetšego goba gaešita le ka batho bao ba sa ba tsebego bao ba bego ba eya moo lengwalo le yago gona. Ba lapa, bagwera, bahlabani goba babapatši le bona ba be ba ka dirišwa e le barwalaposo. Go ba gona, taba e bohlokwa yeo go bego go ka tshwenyegwa ka yona e be e le ya gore motho yo a sepedišago lengwalo o be a ka botwa gakaakang le ge e ba a be a tla fetiša molaetša ka kelohloko e bile o sa feletše. Beibele e šišinya gore Paulo a ka ba a ile a romela a mangwe a mangwalo a gagwe ka Bakristegotee le yena bao ba bego ba eya moo a bego a a romela gona.—Baefeso 6:21, 22; Bakolose 4:7.